*****

ΚΑΝΟΝΙΣΜΟΣ (ΕΟΚ) αριθ. 3686/89 ΤΗΣ ΕΠΙΤΡΟΠΗΣ

της 8ης Δεκεμβρίου 1989

που καθορίζει το ενδεικτικό ανώτατο όριο για την εισαγωγή ελαιολάδου στην Πορτογαλία για την περίοδο 1989/90

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 251,

τον κανονισμό (ΕΟΚ) αριθ. 569/86 του Συμβουλίου της 25ης Φεβρουαρίου 1986 που καθορίζει τους γενικούς κανόνες εφαρμογής του συμπληρωματικού μηχανισμού που εφαρμόζεται στις συναλλαγές (1), όπως τροποποιήθηκε τελευταία από τον κανονισμό (ΕΟΚ) αριθ. 3296/88 (2), και ιδίως το άρθρο 7 παράγραφος 1,

Εκτιμώντας:

ότι το άρθρο 249 της πράξης προσχώρησης προβλέπει ότι για το ελαιόλαδο εφαρμόζεται ο συμπληρωματικός μηχανισμός συναλλαγών (ΣΜΣ)· ότι το άρθρο 251 της εν λόγω πράξης προβλέπει ότι καταρτίζεται κατά κανόνα ισοζύγιο στην αρχή κάθε περιόδου εμπορίας ανάλογα με τις προβλέψεις για την παραγωγή και την κατανάλωση ελαιολάδου στην Πορτογαλία·

ότι το καθορισμένο ενδεικτικό ανώτατο όριο βασίζεται στο ισοζύγιο που καταρτίζεται με τον τρόπο αυτό·

ότι, σύμφωνα με το άρθρο 251 της πράξης προσχώρησης, το εν λόγω ανώτατο όριο πρέπει να καθοριστεί προοδευτικά για να εξασφαλισθεί ότι τα παραδοσιακά εμπορικά ρεύματα μεταβάλλονται έτσι ώστε να επιτυγχάνεται αρμονικό και βαθμιαίο άνοιγμα της πορτογαλικής αγοράς·

ότι, επειδή ο κανονισμός (ΕΟΚ) αριθ. 569/86 του Συμβουλίου επιτρέπει τη δυνατότητα κλιμακώσεως της εκδόσεως των πιστοποιητικών ΣΜΣ, θα πρέπει με βάση την πείρα που αποκτήθηκε να περιοριστούν για κάθε τρίμηνο οι ποσότητες για τις οποίες έχουν εκδοθεί πιστοποιητικά·

ότι, για να εξασφαλισθεί σε μεγαλύτερο βαθμό εμπορευομένων ένας ελάχιστος εφοδιασμός για τις άμεσες ανάγκες τους, πρέπει να προβλεφθεί ότι κάθε παραγωγός μπορεί να υποβάλει προσφορές για μέγιστη ποσότητα· ότι, για να αποφευχθεί ενδεχόμενη εκτροπή από τη διάταξη αυτή και συνεπώς η μονοπωλιακή αγορά των διατιθέμενων ποσοτήτων προς πώληση από περιορισμένο αριθμό εμπορευομένων, πρέπει να προβλεφθεί ότι μόνον οι αναγνωρισμένοι εμπορευόμενοι μπορούν να συμμετέχουν σ' αυτήν την κατανομή για τις ποσότητες που πρόκειται να εξαχθούν·

ότι ο κανονισμός (ΕΟΚ) αριθ. 574/86 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3296/88, έχει καθορίσει για το σύνολο των γεωργικών τομέων τις λεπτομέρειες εφαρμογής του συμπληρωματικού μηχανισμού στις συναλλαγές· ότι ορισμένες λεπτομέρειες ειδικές για τον τομέα των λιπαρών ουσιών θεσπίστηκαν από τον κανονισμό (ΕΟΚ) αριθ. 1634/86 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 2439/89 (5)· ότι, λαμβάνοντας υπόψη τη σημερινή κατάσταση της αγοράς ελαιολάδου στην Πορτογαλία, πρέπει να προβλεφθούν, για την τρέχουσα περίοδο, ορισμένες ιδιαίτερες λεπτομέρειες εφαρμογής του μηχανισμού αυτού για να γίνει καλύτερη διαχείριση των εισαγωγών στη χώρα αυτή·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το ενδεικτικό ανώτατο όριο εισαγωγής στην Πορτογαλία ελαιολάδου που υπάγεται στους κωδικούς ΣΟ 1509 και 1510 00 και προέρχεται από άλλα κράτη μέλη καθορίζεται για την περίοδο από την 1η Νοεμβρίου 1989 έως τις 31 Οκτωβρίου 1990 σε 15 000 τόνους. Κάθε τρίμηνο η μέγιστη ποσότητα για την οποία μπορούν να εκδοθούν πιστοποιητικά ΣΜΣ ανέρχεται σε 3 750 τόνους. Στην περίπτωση κατά την οποία οι αιτήσεις πιστοποιητικών ΣΜΣ αφορούν ποσότητες μεγαλύτερες από το ανωτέρω τριμηνιαίο ανώτατο όριο, η Επιτροπή επιτρέπει στα ενδιαφερόμενα κράτη μέλη να εκδόσουν τα πιστοποιητικά ανάλογα με τη διαθέσιμη ποσότητα.

Άρθρο 2

Η αίτηση πιστοποιητικού ΣΜΣ γίνεται αποδεκτή εάν υποβάλλεται από φυσικό ή νομικό πρόσωπο που ασκεί δραστηριότητα στον τομέα του ελαιολάδου και, με την ιδιότητά του αυτή, είναι εγγεγραμμένο, στις 31 Οκτωβρίου 1989, σε δημόσιο μητρώο ενός κράτους μέλους.

Επιπλέον, κάθε προσφέρων μπορεί να υποβάλλει αιτήσεις για μέγιστη ποσότητα 500 τόνων.

Κατά παρέκκλιση από το άρθρο 2 παράγραφος 2 του κανονισμού (ΕΟΚ) αριθ. 574/86, τα δικαιώματα που προκύπτουν από το πιστοποιητικό ΣΜΣ δεν μεταβιβάζονται κατά τη διάρκεια ισχύος του πιστοποιητικού ΣΜΣ.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Δεκεμβρίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 55 της 1. 3. 1986, σ. 106.

(2) ΕΕ αριθ. L 293 της 27. 10. 1988, σ. 7.

(3) ΕΕ αριθ. L 57 της 1. 3. 1986, σ. 1.

(4) ΕΕ αριθ. L 144 της 29. 5. 1986, σ. 20.

(5) ΕΕ αριθ. L 231 της 9. 8. 1989, σ. 5.